Læsø, Frederikshavn, Hjørring, Jammerbugt og Mariagerfjord ønsker at sætte skatten op med mellem et halvt og et helt procentpoint. Og kun Vesthimmerland vil sætte skatten ned. Med 0.1 procentpoint. I går var sidste frist for at søge Økonomi- og Indenrigsministeriet om lov til at sætte skatten i vejret. Kommunerne får kun lov at sætte skatten i vejret, hvis andre kommuner sætter skatten ned. Og de samlede skatterokeringer skal ske inden for en pulje på 250 millioner kroner. Om regnestykket går op, ved kommunerne om et par uger. Kommuner, der ikke får lov at sætte skatten op, kan godt gøre det alligevel. Men de straffes med at få inddraget tre fjerdedele af indtægterne det første år. Flere af kommunerne har bebudet, at får de ikke lov at sætte skatten op, så venter der yderligere besparelser på budget 2013 end de allerede udmeldte.

Referat:
Fem af de ni nordjyske kommuners økonomi er så trængt, at de søger om lov til at sætte kommuneskatten op næste år. Det fortæller DR Nordjylland.